Hlina si myslí, že výjazdovými zasadnutiami robí vláda kampaň svojim kandidátom pred župnými voľbami.
"Minulý týždeň vláda rokovala a rozdávala v Košiciach. Všetci kandidáti do regionálnych volieb za Smer sa prezentovali. Tento týždeň to je Handlová. Kandidát na predsedu v Trenčianskom kraji Jaroslav Baška má už oblek vyžehlený," poznamenal Hlina.
Problém s interpeláciami
Alojzovi Hlinovi sa tiež nepáči, že pre výjazd nebude tradičné rokovanie v stredu, ale vo štvrtok.
Už po druhý raz totiž Hlina ohlásil na Miestnom úrade Bratislava - Staré Mesto zhromaždenie občanov, tzv. občianske interpelácie, ktoré mali byť v čase, keď na úrad vlády prichádzajú členovia kabinetu a majú tam rokovanie.
Už pri prvých ohlásených občianskych interpeláciách v predminulú stredu 25. septembra vláda nezasadala, rokovanie bolo vo štvrtok.
Keďže Hlina už na štvrtok nemal ohlásenie a ostatné formálne náležitosti, musel vybavovať nový termín. Teraz sa scenár opakuje.
Obviňuje vládu zo zbabelosti
"Nechceme sa preceňovať, príde to až smiešne, keď vláda takto prekladá zasadnutia a ak je dôvodom len to, že sa členovia vlády boja tých pár ľudí, ktorí si prídu vypočuť moju interpeláciu, respektíve dať svoju interpeláciu, tak je to prinajmenšom zbabelé," povedal Hlina.
I keď bude mať vláda v stredu výjazdové rokovanie, občianske interpelácie sa budú konať v stredu o 16:00 pred Úradom vlády.